Sag om forældremyndighed over og samvær med parters fælles barn
Ret: Retten i Esbjerg (1. instans)
Faggruppe: Civilsag — Forældreansvarssag
Sagsemner: Familieret og personlige forhold;

/

RETTEN I ESBJERG
DOM

afsagt den 20. december 2021

Denne sag er behandlet for lukkede døre

Sag BS-28853/2021-ESB

Far
(advokat Signe Worsøe Horstmann)

mod

Mor
(beskikket advokat Nicolai Kryger)

Denne afgørelse er truffet af kst. Dommer.

Sagens baggrund og parternes påstande
Familieretten har modtaget sagen den 29. juli 2021.

Far har fremsat påstand om frifindelse for påstanden om ophævelse af den fælles
forældremyndighed.

Far har fremsat påstand om, at Barn, Født 2019, skal have samvær hos ham på
følgende måde:

Almindeligt samvær

Barn skal have samvær med Far tirsdag og torsdag eftermiddag fra kl. 14.00
med afhentning i skole/institution til kl. 17.30 i alle uger.



/

2

Endvidere skal Barn have samvær med Far i alle lige uger fra lørdag kl.
9.00 til søndag kl. 17.30.

Når der er forløbet 8 uger fra afsigelse af endelig dom om samværet,
udvides weekendsamværet til at vare fra fredag i alle lige uger kl. 14.30 til
søndag kl. 17.30.

Feriesamvær

Vinterferie og efterårsferie:
Barn har vinterferie med Far alle år fra fredag i uge 6 kl. 14.30 til onsdag i
uge 7 kl. 12.
Barn har efterårsferie med Far i alle år fra onsdag i uge 42 kl. 12.00 til
søndag i uge 42 kl. 17.30.

Påskeferie:
I de år, hvor Palmesøndag falder i en lige uge, har Barn påskeferie med Far
fra fredag eftermiddag kl. 14.30 før Palmesøndag med afhentning i
skole/institution til onsdag, dagen før Skærtorsdag, kl. 12.
I de år, hvor Palmesøndag falder i en ulige uge, har Barn påskeferie med
Far fra onsdag, dagen før Skærtorsdag, kl. 12 til tirsdag morgen, dagen efter
2. påskedag, med aflevering i skole/institution.

Jul/nytår:
Barn har juleferie med Far i lige år fra den 22. december kl. 12 til den 27.
december kl. 12.
Barn har julesamvær med Far ulige år fra den 24. december kl. 12 til den
25. december kl. 12.
Barn har nytårsferie med Far i ulige år fra den 27. december kl. 12 til den 2.
januar kl. 12.

Sommerferie:
Barn har ret til sommerferie med hver af parterne i 14 dage inden for
skoleferieperioden. I 2022 og 2023 kan dog maksimalt 8 dage være
sammenhængende.
En sommerferieperiode løber fra en lørdag kl. 12 til en lørdag kl. 12. Far
vælger placering af sommerferie først i ulige år, Mor vælger placering af
sommerferie først i lige år. Den, der vælger først, skal give den anden
skriftlig besked om feriens placering senest den 15. februar.



/

3

Den anden skal herefter give skriftlig besked om placering af sin ferie.
Beskeden skal gives senest den 1. marts.

Hvis fristen for at vælge først ikke overholdes, overgår retten til at vælge
først til den anden, der så skal give skriftlig besked om placering af ferie
den 1. marts. Den anden skal herefter give besked om placering dennes
ferie senest den 15. marts.

Øvrige helligdage:
Falder det almindelige samvær i forbindelse med St. Bededag, Kr.
Himmelfart eller andre helligdage, udvides samværet til også at omfatte
helligdagen – for Kr. Himmelfarts vedkommende også med fredagen.
Samværet begynder og slutter samme tid som ved det almindelige samvær.

Bortfald af samvær:
Hvis det almindelige samvær falder sammen med bopælsforælderens ferie
med Barn, bortfalder det almindelige samvær, hvis ferien ligger i en
skoleferie.
Ved skoleferier forstås vinter-, påske-, sommer-, efterårs- og juleferie. En
skoleferie starter ved slutningen af sidste skoledag før ferien og slutter om
morgenen 1. skoledag efter ferien.
Hvis bopælsforælderen ønsker at holde ferie uden for en almindelig ferie-og
helligdagsperiode, og falder ferien sammen med det almindelige samvær,
skal forældrene være enige.
Hvis de ikke kan blive enige, skal bopælsforælderen søge Familieretshuset
om bortfald af det almindelige samvær, der falder sammen med den
ønskede ferie.

Erstatningssamvær
Der er automatisk erstatningssamvær, hvis det almindelige samvær ikke
gennemføres, medmindre den manglende gennemførelse af samværet
skyldes samværsforælderens forhold.
Erstatningssamværet gennemføres i den efterfølgende uge i det omfang og
på det tidspunkt og på de vilkår som er aftalt eller fastsat.
Erstatningssamværet forudsætter, at samværsforælderen i umiddelbar
tilknytning til aflysningen meddeler bopælsforælderen at der ønskes
erstatningssamvær.

Mor har fremsat påstand om, at den fælles forældremyndighed over Barn
ophæves, og at hun skal have forældremyndigheden alene.



/

4

Mor har fremsat påstand om, at Barn skal have bopæl hos hende.

Mor har fremsat påstand om, at Barn, Født 2019, skal have samvær hos Far på
følgende måde:

Samvær:
Ordinært samvær
Parternes Barn, har ret til samvær med Far som følger:

Der fastsættes samvær hver anden weekend fra fredag kl. 17.00 – søndag
kl. 17.00.

Feriesamvær:

Efterårsferie/vinterferie
Barn skal have samvær med Far i efterårsferien hvert år fra torsdag i uge 42
kl. 12.00 til søndag i uge 42 kl. 15.00.
Barn skal ikke have samvær med
Far i vinterferien.

Jul/nytår:
Barn skal have samvær med Far jul og nytår hvert år fra den 23/12 kl. 10.00
til den 25/12 kl. 15.00, samt fra den 31/12 kl. 10.00 til den 2/1 kl. 15.00.
Sommerferie:
Der tages bekræftende til genmæle overfor sagsøgers påstand, dog således
sagsøgte har ret til 2 ugers sommerferie også i 2022 og 2023, og at
sagsøgers sommerferie med Barn i 2022 - 2024 alene er af 5 dages
varighed. Således kan sagsøgers påstand tiltrædes med følgende ændring af
de to første linier:
Barn har ret til sommerferie med hver af parterne i 14 sammenhængende
dage i skoleferieperioden. I 2022, 2023 og 2024 har Barn dog alene ret til
sommerferie med Far i 5 sammenhængende dage.

Øvrige helligdage:
Barn skal have samvær med Far i påsken fra fredag før palmesøndag kl.
17.00 til den efterfølgende søndag (2 overnatninger) kl. 15.00.



/

5

Bortfald af samvær:
Sagsøgers påstand kan tiltrædes med følgende tilføjelse: Ved skoleperioder
forstås vinter-, påske, sommer- efterårs- og juleferie. Desuden bortfalder det
ordinære samvær i en periode på op til 8 uger hvert år i perioden februar-
marts, såfremt bopælsforælderen er udrejst med Barn i forbindelse med det
vietnamesiske nytår.

Parterne har efter forligsdrøftelser opnået delvis enighed, og herefter indleveret et
fælles processkrift med et delvist forlig. Forliget er gengivet nedenfor, således at
tvistepunkterne er markeret med fed skrift med angivelse af hvilken part, der har
fremsat den enkelte delpåstand.

SAMVÆR

Almindeligt samvær

Far: Barn skal have samvær med Far tirsdag og torsdag eftermiddag
fra kl. 14.00 med afhentning i skole/institution til kl. 17.30 i alle uger.

Mor: Hverdagssamværet skal bortfalde.

Endvidere skal Barn have samvær med Far i alle lige uger fra fredag kl.
14.30 til søndag kl. 17.30.

Feriesamvær

Vinterferie og efterårsferie:

Barn har vinterferie med Far alle år fra fredag i uge 6 kl. 14.30 til onsdag i
uge 7 kl. 12, medmindre Barn er i udlandet med Mor i forbindelse med det
vietnamesiske nytår.

I 2022 løber samværet dog fra fredag i uge 6 kl. 14.30 til mandag i uge 7 kl.
12, Barn har efterårsferie med Far i alle år fra onsdag i uge 42 kl. 12.00 til
søndag i uge 42 kl. 17.30.

I 2022 løber samværet dog fra torsdag i uge 42 kl. 12.00 til søndag i uge 42
kl. 17.30.



/

6

Påskeferie:

I de år, hvor Palmesøndag falder i en lige uge, har Barn påskeferie med Far
fra fredag eftermiddag kl. 14.30 før Palmesøndag med afhentning i
skole/institution til onsdag, dagen før Skærtorsdag, kl. 12. I 2022 løber
samværet dog fredag eftermiddag kl. 14.30 før Palmesøndag med
afhentning i skole/institution til mandag kl. 12

I de år, hvor Palmesøndag falder i en ulige uge, har Barn påskeferie med
Far fra onsdag, dagen før Skærtorsdag, kl. 12 til tirsdag morgen, dagen efter
2. påskedag, med aflevering i skole/institution.

Jul/nytår:

Barn har juleferie med Far i lige år fra den 22. december kl. 12 til den 27.
december kl. 12.

Barn har julesamvær med Far ulige år fra den 23. december kl. 12 til den
25. december kl. 12.

Barn har nytårsferie med Far i ulige år fra den 27. december kl. 12 til den 2.
januar kl. 12, bortset fra i 2021, hvor samværet løber fra den 31. december
kl. 10.00 til den 2. januar kl. 15.00.

Barn har nytårsferie med Far i lige år fra den 31. december kl. 10 til den 2.
januar kl. 15.00.

Sommerferie:

Barn har ret til sommerferie med hver af parterne i 14 dage inden for
skoleferieperioden.

Far: Barns sommerferie med hver part fastsættes i 2022 med op til 5
sammenhængende dage og i 2023 med op til 8 sammenhængende dage.

Mor: Barns sommerferie med Far fastsættes i 2022 med op til 5
sammenhængende dage, i 2023, 2024 og 2025 op til 8 sammenhængende
dage. Sommerferien med Mor fastsættes som op til 14
sammenhængende dage.



/

7

Far vælger placering af sommerferie først i ulige år, Mor vælger placering
af sommerferie først i lige år.

Den, der vælger først, skal give den anden skriftlig besked om feriens
placering senest den 15. februar.

Den anden skal herefter give skriftlig besked om placering af sin ferie.
Beskeden skal gives senest den 1. marts.

Hvis fristen for at vælge først ikke overholdes, overgår retten til at vælge
først til den anden, der så skal give skriftlig besked om placering af ferie
den 1. marts. Den anden skal herefter give besked om placering dennes
ferie senest den 15. marts.

Øvrige helligdage:

Falder det almindelige samvær i forbindelse med St. Bededag, Kr.
Himmelfart eller andre helligdage, udvides samværet til også at omfatte
helligdagen – for Kr. Himmelfarts vedkommende også med fredagen.

Samværet begynder og slutter samme tid som ved det almindelige samvær.

Bortfald af samvær

Hvis det almindelige samvær falder sammen med bopælsforælderens ferie
med Barn, bortfalder det almindelige samvær, hvis ferien ligger i en
skoleferie.

Ved skoleferier forstås vinter-, påske-, sommer-, efterårs- og juleferie.

En skoleferie starter ved slutningen af sidste skoledag før ferien og slutter
om morgenen 1. skoledag efter ferien.

Desuden bortfalder det ordinære samvær i en periode efter parternes
nedenfor anførte påstand hvert år i perioden februar-marts, såfremt
bopælsforælderen er udrejst med Barn i forbindelse med det vietnamesiske
nytår.

Far: Perioden kan være på op til 2 uger.

Mor: Perioden kan være på op til 8 uger.



/

8

Hvis bopælsforælderen ønsker at holde ferie uden for en almindelig ferie-og
helligdagsperiode, og falder ferien sammen med det almindelige samvær,
skal forældrene være enige.

Hvis de ikke kan blive enige, skal bopælsforælderen søge Familieretshuset
om bortfald af det almindelige samvær, der falder sammen med den
ønskede ferie.

Erstatningssamvær

Der er automatisk erstatningssamvær, hvis det almindelige samvær ikke
gennemføres, medmindre den manglende gennemførelse af samværet
skyldes samværsforælderens forhold.

Erstatningssamværet gennemføres i den efterfølgende uge i det omfang og
på det tidspunkt og på de vilkår som er aftalt eller fastsat.

Erstatningssamværet forudsætter, at samværsforælderen i umiddelbar
tilknytning til aflysningen meddeler bopælsforælderen at der ønskes
erstatningssamvær.

Dommen indeholder ikke en fuldstændig sagsfremstilling, jf. retsplejelovens §
218 a.

Oplysningerne i sagen

Parterne har fælles forældremyndighed i henhold til aftale.

Forklaringer

Far forklarede, at han er 51 år og Stilling 1 i By 1. Han bor i By 1 i eget hus,
hvor han, Mor og Barn også boede sammen. Der er et værelse til Barn. Han har
ikke sygdomme eller lignende, der kan give problemer i forhold til at have Barn.

Han mødte Mor på en tur i 2013, hvor de var i Danmark, Sverige og Norge.
Herefter var de sammen flere gange, inden de blev gift i 2014. Mor flyttede
derefter til Danmark. De har ikke andre børn hver især. Mor måtte ikke lave noget
det første halve år, og begyndte derefter at studere i By 1. Han har haft det samme
arbejde gennem



/

9

hele forløbet. Da de fik Barn, kom Mor hjem på barsel. Han holdt først to ugers
barsel, derefter hele april, halvtids barsel i maj og kvartidsbarsel i juni.

De gik fra hinanden i oktober 2019. Mor havde det svært i Danmark, og de blev
derfor separeret med henblik på at blive skilt efter udløbet af den lovbestemte
separationsperiode på 3 måneder. Barn var på det tidspunkt et halvt år gammel.
De blev boende sammen i november og december, hvorefter Mor med hans
samtykke flyttede til Vietnam i januar. Barn var da 9 måneder gammel. Det var
aftalt, at Mor kunne komme tilbage til Danmark eller blive i Vietnam. Han var
indforstået med at hun rejste. Han mente, at han kun kunne få hende tilbage til
Danmark ved at lade hende rejse. Han var i kontakt med Mor i de efterfølgende to
måneder, hvor Mor og Barn opholdt sig i Vietnam. De skrev sammen, og han fik
billeder af Barn.

De var i Familieretshuset fordi Mor gerne ville have en underskrift på en skriftlig
aftale. Familieretshuset sagde, at de godt kunne lave en aftale, men at den ikke
kunne anses for juridisk gyldig. Han valgte alligevel at skrive aftalen under.

Mor vendte tilbage til Danmark, fordi Barn blev syg under opholdet i Vietnam.
Barn blev behandlet på hans rejseforsikring, men rejseforsikringen mente at det
var en god ide at få Barn hjem til Danmark for at få ham tjekket grundigt. Han
ved ikke, om Mor håbede at de kunne finde sammen igen. De kom hjem i marts
måned, og flyttede ind i hans hus. De gik derefter endeligt fra hinanden efter et
halvt år, den 1. august 2020.

Mor besluttede at flytte sammen med Barn. Hun meddelte det på en mail, samme
dag hun flyttede. Mor og Barn flyttede til en anden adresse i By 1. Han mente, at
det var bedst, at Barn boede hun hende. Barn skulle starte i vuggestue den 3.
august, efter de var flyttet den 1. august. Mor var ikke begyndt at studere endnu,
og derfor var det bedst at Barn boede ved Mor.

Han har hele tiden haft Barn hver søndag. Mor var nogle gange med på samværet,
og Mor overnattede første gang hos ham den 11. august 2020. Nogle gange
opholdt Mor og Barn sig hos ham flere uger ad gangen. Han har derfor set Barn
mindst hver anden dag. Nogle gange hentede han Barn fra vuggestue, de har
mødtes på legepladser og han har set Barn hjemme i Mors lejlighed. Hans
muligheder for at se Barn sker meget på Mors præmisser. Han tog aktiv del i
opgaverne omkring Barn, når de var hos ham. Samværet det første år kørte derfor
meget løst.

I midten af september 2021 blev samværet mere fast. Han hentede herfra Barn i
vuggestue hver tirsdag og torsdag, og aflevere ham hos Mor senere



/

10

på dagen, samt hver søndag fra 9 til 17.30. Han og Barn hygger sig rigtig godt
sammen, men han kan godt mærke på Barn når tiden nærmer sig til at de skal
hjem til Mor. Barn er glad for at være hos ham. De går også til gymnastik om
tirsdagen.

Han og Mor samarbejder også fint om de øvrige ting omkring Barn.

Han har ikke selv haft Barn i længere perioder, men vil nu gerne have Barn i
længere perioder. Barn fik stadig bryst indtil for cirka 2 måneder, så de første
nætter kan godt gå hen og blive interessante for ham og Barn. Men han er helt
sikker på, at det nok skal gå fint.

Barn er en stærk og sund dreng, selv om han og Mor er temmelig uenige om
hvornår man skal på skadestuen. Han er en rigtig dreng, der elsker at spille
fodbold, lege med biler, han har humor og er nysgerrig. Personalet i vuggestuen
siger dog, at Barn er lidt bagefter den normale udvikling. Hans omgang med børn
er ikke helt hvor den skal være. Han har ikke været i dagpleje eller vuggestue så
længe, med 3 timer om dagen i dagplejen og 50% fravær i vuggestuen. Sprogligt
er han, hvor han skal være. Barn er nærmest tre-sproget med dansk, engelsk og
vietnamesisk.

Der har været henvendelser til kommunen i august 2019 og igen i 2021.

Sagen i 2021 startede på hans initiativ, fordi han gerne ville have at Barn skulle
have mere tid i vuggestuen. Mor startede på noget praktik, og han var bange for
at hun ville holde Barn mere hjemme. Han følte ikke at de kunne komme
ordentligt i dialog om fremmødet i vuggestuen, og han forsøgte derfor at få nogle
udenforstående til at hjælpe dialogen.

Sagen i 2019 startede også på hans initiativ. Mor er ikke dansktalende, og kunne
derfor blandt andet ikke deltage i mødregrupper. Han mente, at Mor kunne have
gavn af at tale med andre end sig selv. Han kunne ikke få en dialog med Mor om
dette. Han talte efterfølgende med sin mor om hans bekymringer, og moderen
sendte derfor en mail til kommunen. Derfra startede sagen.

Han og Barn har en tæt tilknytning til hinanden. Hans forældre bor i dag i By 2.
Han har kontakt til sine forældre igen efter Mor er flyttet ud af huset.

Den aktuelle sag er startet, fordi Mor gerne vil flytte til Vietnam. Han mener ikke,
at det er det bedste for Barn at flytte til Vietnam. Mor vil bo i en større by, så
derfor kan Barn ikke komme ud og lege. Børneopdragelsen i Vietnam er også
anderledes end i Danmark. Han tør ikke selv rejse til Vietnam,



/

11

fordi Mors far er tidligere Stilling 2 og Stilling 3. Han er derfor bange for at blive
tilbageholdt, hvis han rejser ind i Vietnam. Han har ikke det bedste forhold til
Mors forældre. Forældrene har besøgt dem sammen to gange, og moderen har
været der en ekstra gang. Forældrene har boet hos dem, og der var en del
konflikter mellem ham og hendes forældre. Han vil ikke forvente, at Mor vil
modsætte sig at faderen måtte tilbageholde ham. De vil derfor være nødt til at
mødes i et tredjeland, og det vil formentlig kun kunne lade sig gøre en gang om
året eller hvert halve år.

Mor har slået ham, og har der har været en politisag, hvor han skulle have lagt en
brugt ble på hendes hoved. Han holdt bleen hen over hovedet på hende. Det skete
i november 2019. Der har også været en episode i september 2021, hvor han
hentede Barn hos hende for at han kunne komme i vuggestue. Han sagde, at han
ikke mente at hun så særlig syg ud. Hun løb derfor efter ham, og forsøgte at tage
Barn fra ham. Han gjorde Naboerne kom til, og episoden sluttede.

De kan i det store hele samarbejde om de andre spørgsmål omkring Barn.

Han vil gerne have samvær tirsdage og torsdage, så de kan fortsætte til gymnastik
hver tirsdag og have tid sammen med sin far hver torsdag. Han kan også
acceptere weekendsamvær fra fredag til søndag. Om muligheden for at Mor kan
tage på vinterferie i 8 uger hvert år i Vietnam, så synes han at 8 uger er for lang
tid. Han er positiv overfor at hun kan tage af sted, men 2 uger må være
tilstrækkelig. Ellers bliver kontakten mellem ham og Barn svækket, og Barn bør
også have mere tid i børnehaven. Lægerne har sagt, at den sygdom, Barn blev
ramt af, kan opstå igen. Han er derfor bekymret for, at Barn kan blive syg igen.

Han har ikke haft Barn til overnatning alene før. Han anser det ikke for at være et
problem at Barn overnatter i længere tid.

Mor forklarede, at hun er 35 år, og masterstuderende på Universitet. Hun bor i en
lejlighed i By 1 centrum. Hun taler lidt dansk til dagligdags brug, vietnamesisk
og engelsk. Hun forsøger at tale dansk, når hun er ved lægen, på kommunen og i
vuggestuen.

Hun er enig i Fars beskrivelse af, hvordan de mødte hinanden. Hun kom til
Danmark i 2014 efter at have arbejdet for en virksomhed i Hamborg. Hun havde
visum til Tyskland, og rejste rundt i Europa. I 2014 kom hun til Danmark, og blev
gift med Far. Hun fik opholdstilladelse i Danmark på grundlag af ægteskabet med
Far.



/

12

Efter hun blev skilt fra Far har hun fået forlænget sin opholdstilladelse til
september næste år. Hun ved ikke om hun kan få forlænget sin opholdstilladelse.

Hun fødte ved kejsersnit. Den første uge var hun på sygehuset, hvor Far hjalp
hende. Da hun kom hjem, kom hendes forældre for at hjælpe hende mens Far tog
på arbejde.
Hun søgte skilsmisse i oktober 2019. Hun havde ikke fået noget støtte fra Far
efter hun fødte, og tog derfor på ferie i Vietnam. Hun var alene om at passe Barn
16 timer ad gangen. Far cyklede og stod på vandski sammen med sine venner
efter arbejde, så hun følte at hun stod alene. Hun har en veninde her i By 1, der
snart flytter, og har ellers en veninde i By 3. Hun ville gerne bo permanent i
Vietnam, fordi hun ikke har nogen familie eller noget netværk her i Danmark.
Hun følte, at hun stod helt alene, fordi hendes mand ikke bakkede hende op. Hun
opholder sig kun her i Danmark, fordi hun var gift med Far. Når de ikke er gift
mere, har hun ikke nogen grund til at bo her.

I januar 2020 indgik de en aftale, efter han i november 2019 stoppede en ble
imunden på hende. Han gik over grænsen, og hun besluttede sig derfor for at rejse
tilbage til Vietnam. Han kørte hende til lufthavnen. Undervejs på køreturen sagde
han, at hun kunne altid komme tilbage og de kunne altid starte på en frisk. De var
enige om, at hun kunne flytte permanent til Vietnam, men de var ikke enige om at
hun kunne få fuld forældremyndighed. Far fremstod velovervejet og velafklaret,
både da de indgik aftalen og da hun rejste til Vietnam.

De aftalte samvær i forbindelse med mødet i Familieretshuset. Hun ville fortsat
rejse meget til Europa, og kunne tage Barn med til samvær i forbindelse med
rejserne. Hun har også foreslået, at Far kunne komme til Vietnam og se Barn,
men det har Far afvist.

Uanset at Far blev rådgivet om, at han kunne sige nej, sagde Far ja til aftalen.
Hun tror, at Far sagde ja, fordi Far har et helt specielt forhold til sine penge. Hun
ville ikke have noget med hans formue at gøre, bare hun kunne få fuld
forældremyndighed over Barn. Far vil heller ikke betale børnebidrag, men han
skulle betale 1300 kr. Pengene skulle være låst på en konto, indtil Barn fyldte 18
år. Forslaget om, at Far skulle beholde sine aktiver, kom fra hende, fordi hun ville
se om han tænkte på sine penge eller sin søn.

Hun vil gerne rejse til Vietnam nu. Hendes forældre vil lade hende få deres hus
med have på taget i Ho Chin Min City, mens forældrene vil flytte over i en
lejlighed. Hun vil vende tilbage til sit tidligere arbejde, og hun vil kunne



/

13

undervise i engelsk. Hun vil arbejde fra klokken 8 om morgenen til kl. 17 om
eftermiddagen, inkl. transport til og fra arbejde. Barn skal i børnehave imens hun
er på arbejde. Hun forventer ikke, at de får økonomiske problemer. Huset ligger i
et kvarter, hvor der er en stor park ved siden af huset, og der er gode
skoleforhold. Hun har fået et meget bedre liv i Danmark i dag, men hun vil stadig
gerne flytte til Vietnam fordi hun har svært ved at blive her på grund af Fars
fortsatte krænkelser. Far modarbejder hende, og påstår at hun hindrer Barns
udvikling. I Vietnam vil Barn få samme gode forhold som i Danmark. Hun har
sine forældre og sin søster som nærmeste familie i Vietnam, og der bor mere
familie i nærheden. Hun vil fortsat sende billeder til Far og lade Far have
videochat med Barn. Far må gerne komme til Vietnam for at besøge Barn, og
Barn kan komme på sommerferie i Danmark. Vietnam er et meget åbent land, og
Danmark har også en ambassade i Vietnam. Han kan derfor ikke bare blive
tilbageholdt af myndighederne i Vietnam.

Hendes forældre er velhavende. Hendes forældre er gået på pension, og har derfor
ikke kontakt til myndighederne. Der vil ikke være grundlag for at tilbageholde
Far, og hun vil i givet fald bo kun tre km fra den danske ambassade. Far har også
været i Vietnam før. Far har følt sig utilpas ved hendes forældre, fordi hendes
forældre har for meget omsorg for Far. Hendes forældre kunne ikke finde på at
arrangere, at Far ville blive tilbageholdt. Hun vil altid gøre alt for at Barn og Far
skal have en god kontakt til hinanden.

Der er stadig familier med lav status, der opdrager børn med fysisk afstraffelse.
Hun er selv opvokset uden fysisk afstraffelse, og ville aldrig tillade at Barn ville
blive fysisk afstraffet.

Hvis hun ikke får mulighed for at flytte til Vietnam med Barn, vil hun blive i
Danmark. Hun vil så flytte til enten By 3 eller By 4, hvor hun har et netværk og
hvor hun kan komme væk fra Far. Hun overvejer at flytte, når Barn skal starte i
skole. Hun vil stadig skabe mulighed for, at Barn har en god kontakt til Far. Far
presser hende for hårdt. Far krænker hende tit, mens Barn er der. Når Barn ikke er
der, kan hun tåle hans krænkelser, men ikke foran Barn. Hun vil ikke have at
Barn skal opleve konflikter mellem hans far og mor.

Der vil både være ulemper og fordele for Barn, uanset om hun skal bo i Danmark
eller i Vietnam. Hun tænker ikke, at det er problem for Far og Barn at holde
kontakten, når man kan have videochat. Hun tænker, at Barn kan få det samme i
Vietnam som i Danmark, og Barn vil alligevel se sin far mindre efter hun er
flyttet til en anden by.



/

14

Det passer ikke at Far skrev til kommunen i sommeren 2021. Han skrev i januar
2021. De var uenige om, hvorvidt Barn skulle passes ved en dagplejer. Hun havde
set Barn sidde med en ipad i dagplejen, og det ville hun ikke have. Hun fik
besked på at Barn skulle være mest mulig hjemme på grund af covid, men hun
var glad for at Barn fik en plads i en vuggestue. Barn havde lungebetændelse fra
maj til september, og var derfor en del hjemme på grund af sygdomme. Hun holdt
ellers ikke Barn hjemme fra vuggestuen. Hun skiftede læge, og Barn blev derefter
helbredt. Barn trives i vuggestuen i dag. Far havde ikke talt med hende, før Far
skrev til kommunen. Hun fik en indkaldelse til et møde på kommunen, og fandt
da ud af hvad sagen drejede sig om. Far havde kritiseret hende for at have hindret
Barns udvikling, men han havde ikke talt med hende om de ting, han skrev til
kommunen om.

Far havde også indberettet hende til kommunen i 2019, uden hun vidste noget om
det. Hun blev bekendt med underretningen gennem en sundhedsplejerske.

Episoden i sommeren 2021 skete en onsdag aften. Hun var meget svimmel, og
vidste derfor ikke om hun kunne aflevere Barn næste morgen. Hun skrev derfor
til Far, som svarede at han ville hente Barn klokken halv otte. Da Far kom,
beklagede han sig over at afhentningen ville gå ud over hans arbejde og han
skældte ud på hende. Hun har ikke overfaldet Far, men hun tog fat i Barns arm
for at få Barn tilbage. Far trykkede hende hen mod en dør med den arm, Far ikke
brugte til at holde Barn med. Imens skældte
Far ud.
En nabo kom til, og spurgte om de skulle ringe til politiet. De kan

ikke nå til enighed om noget. Far har ikke respekt for hende, når han kan gøre de
ting, selv om Barn er til stede. Det kan hun ikke acceptere. Det vil påvirke Barns
opvækst.

Det er korrekt, at Far ikke har haft Barn alene til en overnatning endnu. Hun er
bekymret for et sommerferiesamvær ud over fem dage på grund af
overnatningerne. Hun er åben for at aftale mere samvær, i takt med at Barn bliver
større. Hun vil gerne have, at Barn ser sin far så meget som muligt. Far har kun
ønsket at Barn om søndagen siden august 2020, og har siden taget tirsdage og
torsdage med i samvær efter sagen blev indledt retten. Hun har aldrig forhindret
Far i at se Barn. Hun har også accepteret weekendsamvær, dog sådan at Barn
stadig overnatter hos hende. Hun modsætter sig overnatning, fordi Far aldrig har
passet Barn om natten og på grund af en episode fra deres samliv, hvor Far sov
fra at Barn græd om natten. Familieretshuset anbefalede, at hun lod Barn
overnatte hos Far, men det har hun sagt nej til.



/

15

Det vietnamesiske nytår svinger hvert år fra sidst i januar til midt i februar. Man
fejrer nytår over 14 dage. Besøget handler ikke kun om at fejre nytår, men også
for at rejse lidt rundt og besøge familien. Det er kun en gang om året, så hun vil
gerne benytte muligheden til at holde relationen til familien. Hun vil derfor gerne
rejse i 8 uger, så der er ordentlig tid til at både rejse og falde til ro i Vietnam. Hun
vil holde kortere ferier, når Barn skal starte i skole. Hvis børnehaven mener, at det
er for længe at rejse, vil hun også lytte efter disse anbefalinger.

Det er fint med weekendsamvær, men hverdagssamvær vil være umuligt efter
hun er flyttet til By 3 eller By 4. Hverdagssamværet er fint, så længe hun bor i By
1.

Hun oplever Barn som en meget aktiv dreng. Han er meget nysgerrig efter at lære
nyt hele tiden, så han kan godt lide at lege med børn, der er lidt ældre end ham.
Hvis han leger med yngre børn, kan han blive lidt dominerende. Barn har
sprogøre. Han taler dansk med sin far, og taler både vietnamesisk og engelsk med
hende.

Hun vil gerne have fuld forældremyndighed, uanset om hun kan flytte til
Vietnam.

Familierettens begrundelse og resultat

Familieretten bemærker indledningsvist, at Mor efter rettens tilkendegivelse
vedrørende påstand om ophævelse af fælles forældremyndighed frafaldt denne
påstand.

Familieretten bemærker ligeledes indledningsvist, at Far herefter tog bekræftende
til genmæle overfor den af Mor nedlagte påstand om, at Mor tillægges bopælen
over Barn.

Familieretten skal herefter tage stilling til spørgsmålet om samvær.

Familieretten bemærker, at parterne efter forligsdrøftelser har opnået enighed om
store dele af spørgsmålet om samvær. Det er herefter alene fornødent at
Familieretten tager til spørgsmålet om hverdagssamvær, længden af den
sammenhængende periode for sommerferiesamvær og længden af samvær i
forbindelse med at Mor ønsker at rejse til Vietnam med Barn i forbindelse med
fejringen af det vietnamesiske nytår.



/

16

Vedrørende hverdagssamværet: Familieretten finder, at
Barn som hidtil skal have mulighed for at deltage i gymnastik hver
tirsdag sammen med Far. Familieretten finder videre, at
muligheden for at Barn kan have samvær med Far
hver torsdag er relevant og hensigtsmæssig for relationen mellem far og søn.

Familieretten tager derfor den af Far nedlagte påstand om
hverdagssamvær til følge. Barn skal derfor have samvær
med Far hver tirsdag og torsdag eftermiddage fra kl. 14.00 med
afhentning i skole/institution til kl. 17.30 i alle uger.

Vedrørende længden af den sammenhængende periode for
sommerferiesamvær: Idet Barn har bopæl ved
Mor finder Familieretten, at Barn bør have
mulighed for at have en længere sammenhængende sommerferieperiode hos
Mor. Den af Mor nedlagte påstand
om, at Barn allerede fra 2022 skal have 14 dages
sammenhængende ferie hos hende tages derfor til følge. Længden af den
sammenhængende periode for sommerferiesamvær hos Far
fastsættes til maskimalt 5 dage i 2022 og maksimalt 8 dage i 2023. Familieretten
lægger her vægt på, at Barns alder samt at
Barn ikke har bopæl hos Far, hvorfor den
maksimale længde gradvist kan øges i takt med at Barn
bliver ældre.

Vedrørende længden af samvær i forbindelse med at Mor
ønsker at rejse til Vietnam med Barn i forbindelse med
fejringen af det vietnamesiske nytår: Familieretten lægger her vægt på, at
Barn skal have mulighed for at udvikle sig i et socialt samspil med de andre børn
i vuggestue eller børnehave. Familieretten finder, at dette vil være særdeles svært,
hvis længden af samvær i forbindelse med at Mor ønsker at rejse til Vietnam med
Barn i forbindelse med fejringen af det vietnamesiske nytår fastsættes til 8 uger.
Familieretten tager derfor den af Far nedlagte påstand til følge, således at det
ordinære samvær bortfalder i en periode på op til 2 uger hvert år i perioden
februar-marts, såfremt Mor er udrejst med Barn i forbindelse med det
vietnamesiske nytår.

Familieretten henviser til forældreansvarslovens § 19 og § 21.

THI KENDES FOR RET:



/

17

Barn skal have samvær med Far og Mor således:

Almindeligt samvær

Barn skal have samvær med Far tirsdag og torsdag eftermiddag fra kl. 14.00 med
afhentning i skole/institution til kl. 17.30 i alle uger.

Endvidere skal Barn have samvær med Far i alle lige uger fra fredag kl. 14.30 til
søndag kl. 17.30.

Feriesamvær

Vinterferie og efterårsferie:

Barn har vinterferie med Far alle år fra fredag i uge 6 kl. 14.30 til onsdag i uge 7
kl. 12, medmindre Barn er i udlandet med Mor i forbindelse med det
vietnamesiske nytår.

I 2022 løber samværet dog fra fredag i uge 6 kl. 14.30 til mandag i uge 7 kl. 12,
Barn har efterårsferie med Far i alle år fra onsdag i uge 42 kl. 12.00 til søndag i
uge 42 kl. 17.30.

I 2022 løber samværet dog fra torsdag i uge 42 kl. 12.00 til søndag i uge 42 kl.
17.30.

Påskeferie:

I de år, hvor Palmesøndag falder i en lige uge, har Barn påskeferie med Far fra
fredag eftermiddag kl. 14.30 før Palmesøndag med afhentning i skole/institution
til onsdag, dagen før Skærtorsdag, kl. 12. I 2022 løber samværet dog fredag
eftermiddag kl. 14.30 før Palmesøndag med afhentning i skole/institution til
mandag kl. 12

I de år, hvor Palmesøndag falder i en ulige uge, har Barn påskeferie med Far fra
onsdag, dagen før Skærtorsdag, kl. 12 til tirsdag morgen, dagen efter 2. påskedag,
med aflevering i skole/institution.

Jul/nytår:



/

18

Barn har juleferie med Far i lige år fra den 22. december kl. 12 til den 27.
december kl. 12.

Barn har julesamvær med Far ulige år fra den 23. december kl. 12 til den 25.
december kl. 12.

Barn har nytårsferie med Far i ulige år fra den 27. december kl. 12 til den 2.
januar kl. 12, bortset fra i 2021, hvor samværet løber fra den 31. december kl.
10.00 til den 2. januar kl. 15.00.

Barn har nytårsferie med Far i lige år fra den 31. december kl. 10 til den 2. januar
kl. 15.00.

Sommerferie:

Barn har ret til sommerferie med hver af parterne i 14 dage inden for
skoleferieperioden.

Barns sommerferie med Far fastsættes i 2022 med op til 5 sammenhængende
dage og i 2023 med op til 8 sammenhængende dage.

Sommerferien med Mor fastsættes som op til 14 sammenhængende dage.

Far vælger placering af sommerferie først i ulige år, Mor vælger placering af
sommerferie først i lige år.

Den, der vælger først, skal give den anden skriftlig besked om feriens placering
senest den 15. februar.

Den anden skal herefter give skriftlig besked om placering af sin ferie. Beskeden
skal gives senest den 1. marts.

Hvis fristen for at vælge først ikke overholdes, overgår retten til at vælge først til
den anden, der så skal give skriftlig besked om placering af ferie den 1. marts.
Den anden skal herefter give besked om placering dennes ferie senest den 15.
marts.

Øvrige helligdage:

Falder det almindelige samvær i forbindelse med St. Bededag, Kr. Himmelfart
eller andre helligdage, udvides samværet til også at omfatte helligdagen – for Kr.
Himmelfarts vedkommende også med fredagen.



/

19

Samværet begynder og slutter samme tid som ved det almindelige samvær.

Bortfald af samvær

Hvis det almindelige samvær falder sammen med bopælsforælderens ferie med
Barn, bortfalder det almindelige samvær, hvis ferien ligger i en skoleferie.

Ved skoleferier forstås vinter-, påske-, sommer-, efterårs- og juleferie.

En skoleferie starter ved slutningen af sidste skoledag før ferien og slutter om
morgenen 1. skoledag efter ferien.

Desuden bortfalder det ordinære samvær i en periode på op til 2 uger hvert år i
perioden februar-marts, såfremt Mor er udrejst med Barn i forbindelse med det
vietnamesiske nytår.

Hvis bopælsforælderen ønsker at holde ferie uden for en almindelig ferie- og
helligdagsperiode, og falder ferien sammen med det almindelige samvær, skal
forældrene være enige.

Hvis de ikke kan blive enige, skal bopælsforælderen søge Familieretshuset om
bortfald af det almindelige samvær, der falder sammen med den ønskede ferie.

Erstatningssamvær

Der er automatisk erstatningssamvær, hvis det almindelige samvær ikke
gennemføres, medmindre den manglende gennemførelse af samværet skyldes
samværsforælderens forhold.

Erstatningssamværet gennemføres i den efterfølgende uge i det omfang og på det
tidspunkt og på de vilkår som er aftalt eller fastsat.

Erstatningssamværet forudsætter, at samværsforælderen i umiddelbar tilknytning
til aflysningen meddeler bopælsforælderen at der ønskes erstatningssamvær.

Ingen af parterne betaler sagsomkostninger til den anden part eller til statskas-
sen.



/

 




/